Na temelju članka 35. stavak 1. alineja 4. Zakona o predškolskom odgoju i obrazovanju (Narodne novine broj:10/97., 107/07., 94/13., 98/19., 57/22. i 101/23.) te članka 50. Statuta Dječjeg vrtića Petar Pan Satnica Đakovačka KLASA:601-04/23-01/20, URBROJ:2158-34-01-23-2 od 27. ožujka 2023.godine te Odluke o davanju suglasnosti na Pravilnik o upisu djece i ostvarivanju prava korisnika usluga (Službeni glasnik Općine Satnica Đakovačka broj:4/24.), Upravno vijeće Dječjeg vrtića Petar Pan Satnica Đakovačka na svojoj 3. sjednici održanoj dana 3.lipnja 2024..godine, donosi

PRAVILNIK O UPISU DJECE I OSTVARIVANJU PRAVA KORISNIKA USLUGA

**I. OPĆE ODREDBE**

**Članak 1.**

Pravilnikom o upisu djece i ostvarivanju prava korisnika usluga (u daljnjem tekstu: Pravilnik) utvrđuje se postupak upisa i ostvarivanja prednosti pri upisu djece u predškolsku ustanovu Dječji vrtić Petar Pan Satnica Đakovačka (u daljnjem tekstu: Vrtić), prava i obveze roditelja/skrbnika djece, organizacija rada s novoupisanim polaznicima Vrtića i uvjeti pod kojima dijete može biti ispisano iz Vrtića.

Odredbe ovog Pravilnika koje se odnose na roditelje istovjetno se primjenjuju na skrbnike, udomitelje, posvojitelje (u daljnjem tekstu: roditelj).

Riječi i pojmovi koji se koriste u ovom Pravilniku, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

**Članak 2.**

U Vrtić se mogu upisati djeca od navršene treće godine života do polaska u osnovnu školu u redovite i ostale programe koji se ostvaruju u Vrtiću.

Odgojna skupina po programima može se organizirati ukoliko postoji dovoljan interes roditelja i prijavljene djece, sukladno propisanim standardima.

U vrtiću se ostvaruju sljedeći programi za djecu rane i predškolske dobi:

* redoviti programi njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi (u daljnjem tekstu: redoviti program) usklađeni s radnim vremenom zaposlenih roditelja i potrebama djeteta,
* programi javnih potreba: program predškole.

Ostali programi se ostvaruju ukoliko postoje uvjeti za iste.

**Članak 3.**

Pedagoška godina započinje 1. rujna tekuće, a završava 31. kolovoza sljedeće godine.

Program predškole namijenjen je djeci koja u godini dana prije polaska u osnovnu školu ne pohađaju Dječji vrtić.

**II. UPIS DJECE U PROGRAME DJEČJEG VRTIĆA**

**Članak 4.**

Upis djece u programe Vrtića provodi se prema Planu upisa što ga za svaku pedagošku godinu donosi Upravno vijeće Vrtića. Vrtić obavlja upise djece u dječji vrtić i ispise iz dječjeg vrtića s vođenjem odgovarajuće dokumentacije. Kada Vrtić obavlja poslove kao javne ovlasti, odlučuje o pravu, obvezi ili pravnom interesu djeteta, roditelja ili druge fizičke ili pravne osobe, dužan je postupati prema odredbama Zakona o općem upravnom postupku (Narodne novine broj: 47/09. i 110/21.).

Upis djeteta uvjetuje se urednim cijepljenjem protiv bolesti iz programa obveznih cijepljenja s iznimkom djece koja imaju kontraindikacije na pojedina cjepiva.

**Članak 5.**

Vrtić je dužan sukladno svom kapacitetu organizirati prvenstveno redovite programe predškolskog odgoja za djecu s prebivalištem na području Općine Satnica Đakovačka, te osigurati prednost pri upisu u redovite programe na način utvrđen zakonom, odlukom osnivača i ovim Pravilnikom.

Ako ima slobodnih mjesta, a na listi čekanja nema djece s područja Općine Satnica Đakovačka u programe se mogu upisati i djeca roditelja s prebivalištem na području drugih jedinica lokalne samouprave prema redoslijedu kriterija iz članka 13. ovog Pravilnika.

**Članak 6.**

U skladu s planom upisa Vrtić svake godine oglašava javnu objavu upisa, radi ostvarivanja programa predškolskog odgoja i obrazovanja.

Upis u programe predškolskog odgoja provodi se sukladno Odluci o upisu djece u Dječji vrtić Petar Pan Satnica Đakovačka (u daljnjem tekstu: Odluka) koju donosi Upravno vijeće za svaku pedagošku godinu, uz suglasnost osnivača.

Odluka se objavljuje na oglasnoj ploči Dječjeg vrtića te na mrežnim stranicama Vrtića i Općine Satnica Đakovačaka.

Temeljem Odluke Vrtić objavljuje natječaj te Obavijest o upisu djece.

U vrtićki program može se upisati dijete koje do 31. kolovoza tekuće godine navrši 3 godine života.

**Članak 7.**

Natječaj (Obavijest) se objavljuje na mrežnim stranicama Vrtića i na oglasnoj ploči.

Natječaj sadrži sljedeće podatke:

* naznaku upravne stvari (javna objava upisa djece u programe Vrtića),
* rok za podnošenje zahtjeva i mjesto podnošenja zahtjeva,
* vrstu programa u koji se djeca upisuju u skladu s planom upisa,
* određenje osoba na koje se odnosi
* uvjete upisa
* način sudjelovanja osoba u postupku (kriteriji za ostvarivanje prednosti),
* naznaku osnovne i dodatne dokumentacije koja se prilaže uz zahtjev,
* rok i mjesto objave rezultata upisa,
* upozorenje na posljedice neodazivanja na javnu objavu u određenom roku,
* način ostvarivanja i zaštite prava sudionika u postupku upisa.

Rok za podnošenje prijava je najmanje 15 dana od dana objave natječaja na mrežnoj stranici Vrtića.

**Prijava za upis u vrtić**

**Članak 8.**

Roditelj koji prijavljuje dijete za upis podnosi Zahtjev za upis (u daljnjem tekstu: Zahtjev). Obrazac: Zahtjev za upis u vrtić koji izdaje Vrtić.

Zahtjev se podnosi u zatvorenoj koverti:

osobno uz dobivanje potvrde o datumu i vremenu predaje dokumentacije,

putem pošte (preporučeno) .

U Zahtjevu roditelj odabire željeni program koji se provodi u Vrtiću. Roditelj je dužan u upisnom roku predati Zahtjev s potpunom dokumentacijom.

Zahtjeve zaprimljene nakon roka i prijave s nepotpunom dokumentacijom neće se razmatrati.

**Zahtjev za upis**

**Članak 9.**

Roditelj djeteta dužan je prilikom podnošenja zahtjeva za upis u Vrtić dostaviti dokaze o činjenicama bitnim za ostvarivanje prednosti pri upisu:

* za dijete roditelja invalida Domovinskog rata – Rješenje o statusu invalida Domovinskog rata ili potvrda nadležnog tijela
* za dijete s teškoćama u razvoju – Rješenje /nalaz i mišljenje centra za socijalnu skrb, medicinsku dokumentaciju
* za dijete zaposlenih roditelja – potvrda poslodavca o zaposlenju
* za dijete samohranog roditelja – smrtni list za preminulog roditelja ili rješenje centra za socijalnu skrb da sam uzdržava dijete
* za dijete uzeto na uzdržavanje – Rješenje/potvrda centra za socijalnu skrb
* za dijete iz obitelji s troje ili više malodobne djece – za svako dijete preslika rodnog lista ili izvadak iz matice rođenih
* za dijete samohranog roditelja ili roditelja jednoroditeljske obitelji pravomoćna presuda o razvodu braka, rodni list djeteta ne stariji od 3 mjeseca, odluka o roditeljskoj skrbi, izvod iz matice umrlih za drugog roditelja, uvjerenje nadležnog Zavoda za socijalni rad skrb o privremenom uzdržavanju ili druga isprava kojom se dokazuje da roditelj sam skrbi i uzdržava dijete
* za dijete u udomiteljskoj obitelji preslika rješenja,
* za dijete koje prima doplatak za djecu rješenje o doplatku za djecu, ili rješenje roditelja korisnika zajamčene minimalne naknade,

Ukoliko roditelj ispunjava uvjete za upis, zahtjev se usvaja, ako ne ispunjava uvjete iz ovog Pravilnika, zahtjev se odbija.

Donosi se rješenje o prihvaćenom ili odbijenom zahtjevu.

**Članak 10.**

Roditelj koji je korisnik usluga Vrtića dužan je podmiriti dugovanja Vrtiću u trenutku predaje Zahtjeva.

**Prednost pri upisu u redoviti program**

**Članak 11.**

Vrtić je dužan sukladno svom kapacitetu organizirati redovite programe predškolskog odgoja i osigurati provođenje prednosti pri upisu na način utvrđen Odlukom osnivača i ovim Pravilnikom.

Prednost pri upisu i red prvenstva utvrđuje osnivač Vrtića Odlukom o načinu ostvarivanja prednosti pri upisu djece u Dječji vrtić Satnica Đakovačka i člankom 20. stavkom 3. Zakona o predškolskom odgoju i obrazovanju.

Ukoliko nema djece na Listi čekanja koja ispunjavaju uvjete iz članka 14. ovog Pravilnika ili se roditelj s Liste čekanja koji ispunjava uvjete iz članka 14. ovog Pravilnika ne odazove na obavijest Vrtića o slobodnom mjestu za upis, mogu se upisati djeca koja zajedno s roditeljima nemaju prebivalište u Općini Satnica Đakovačka.

**Članak 12.**

Kriteriji za upis ostvaruje se na način da se za svaku utvrđenu prednost ostvaruje određeni broj bodova, uz prilaganje odgovarajuće dokumentacije kojom se pojedina prednost dokazuje i to prema sljedećoj tablici:

|  |  |  |  |
| --- | --- | --- | --- |
|  | **KRITERIJI** | **DOKUMETACIJA** | **MJERILA BODOVANJA** |
| 1. | Djeca roditelja invalida Domovinskog rata | Rješenje o statusu HRVI, preslika smrtnog lista ili izvadak iz matice umrlih | 8 bodova |
| 2. | Dijete iz obitelji s troje ili više djece | Za svako dijete rodni list ili izvadak iz Matice rođenih ili potvrda o rođenju djeteta | 6 bodova |
| 3. | Djeca oba zaposlena roditelja | Potvrda o zaposlenju roditelja  Za svakog roditelja dokaz o zaposlenju / elektronički zapis iz evidencije Hrvatskog zavoda za mirovinsko osiguranje | 24 boda |
| 4. | Djeca s teškoćama u razvoju i kroničnim bolestima | Preslika zdravstvene i druge dokumentacije (sukladno članku 6. Državnog pedagoškog standarda) | 10 bodova |
| 5. | Djeca samohranih roditelja | Smrtni list za preminulog roditelja ili potvrda o nestanku drugog roditelja ili rješenje Hrvatskog zavoda za socijalni rad o privremenom uzdržavanju djeteta, Pravomoćna presuda o razvodu braka | 12 bodova |
| 6. | Dijete jednoroditeljske obitelji | Rodni list djeteta ne stariji od 3 mjeseca, odluka o roditeljskoj skrbi, uvjerenje Hrvatskog zavoda za socijalni rad o jednoroditeljskoj obitelji | 10 bodova |
| 7. | Djeca osoba s invaliditetom  upisanih u očevidnik osoba s invaliditetom | Nalaz i mišljenje o težini i vrsti invaliditeta – oštećenju funkcionalnih sposobnosti Zavoda za vještačenje, profesionalnu rehabilitaciju i zapošljavanje osoba s invaliditetom | 6 bodova |
| 8. | Djeca koja su ostvarila pravo na socijalnu uslugu smještaja u udomiteljskim obiteljima | Presliku rješenja da je dijete u udomiteljskoj obitelji | 12 bodova |
| 9. | Djeca roditelja koji primaju doplatak za djecu ili roditelja korisnika zajamčene minimalne naknade. | Važeće rješenje o primanju dječjeg doplatka ili zajamčene minimalne naknade  Preslika rodnog lista ili izvatka iz Matice rođenih ili potvrda o rođenju | 2 boda |

**Lista reda prvenstva**

**Članak 13.**

Bodovi utvrđeni po kriterijima iz članka 12. ovog Pravilnika zbrajaju se i na temelju ukupnog broja bodova utvrđuje se lista prioriteta na koju se redom stavljaju zahtjevi podnositelja/ica od većeg broja bodova do najmanjeg.

Svako dijete će zbog sigurnosnih razloga prilikom podnošenja zahtjeva dobiti šifru koja će se odnositi samo na njega i koja je tajni podatak koji znaju samo roditelji – skrbnici djeteta.

Roditelji koji zahtjev za upis podnose poštom, potvrdu o dodijeljenoj šifri dobit će putem E-mail adrese koju će naznačiti u zahtjevu.

**Članak 14.**

Lista reda prvenstva objavljuje se na oglasnoj ploči Vrtića.

Lista reda prvenstva prikazuje se prema šifriranim podacima (abecednim redom imena i prezimena) djece s ostvarenim brojem bodova.

Prednost pri upisu u okviru utvrđenog broja slobodnih mjesta po programima i odgojnim skupinama ostvaruje dijete s većim zbrojem bodova.

Ukoliko dvoje ili više djece ostvaruju jednak broj bodova, a ostvareni su kriteriji (zaposlenost, dijete pred polazak u osnovnu školu, troje ili više malodobne djece, socijalni i zdravstveni uvjeti, doplatak za djecu) prednost ostvaruje dijete prema sljedećem redoslijedu kriterija:

* dijete čiji je roditelj invalida Domovinskog rata,
* dijete koje ima veću kronološku dob (kriterij starosti djeteta - od starijeg prema mlađem djetetu),
* dijete koje ima upisanog/u brata ili sestru u vrtić.

**Članak 15.**

Djeca koja se tijekom pedagoške godine ispišu iz Vrtića, u novoj pedagoškoj godini nemaju nikakvu prednost pri upisu.

Za njih će se utvrđivati broj bodova kao i za svu novoprimljenu djecu po kriterijima utvrđenim ovim Pravilnikom.

**Članak 16.**

Dijete iznimno može pohađati Vrtić kraće vrijeme od vremena koje je utvrđeno za pojedini program, samo kada je to u interesu zdravlja djeteta, o čemu na temelju stručnog mišljenja odlučuju ravnatelj i stručni suradnici.

**Članak 17.**

Roditelj može odustati od zahtjeva ili rješenja za upis djeteta u Vrtić.

Odustajanje od zahtjeva ili rješenja roditelj može napraviti izričito davanjem pismene izjave volje.

Na osnovu toga se donosi rješenje o obustavi postupka.

**Upis djece s teškoćama**

**Članak 18.**

Prosudbu o načinu uključivanja djece s teškoćama u razvoju u odgojno-obrazovne programe donosi stručni tim Vrtića.

Djeca s teškoćama koja imaju Nalaz i mišljenje Tijela za vještačenje ostvaruju pravo upisa bez postupka bodovanja ukoliko Vrtić može osigurati potrebne specifične uvjete.

Ukoliko Vrtić ne može osigurati potrebne specifične uvjete za upis novoprijavljene djece s teškoćama, prednost pri upisu utvrđuje se metodom bodovanja temeljem članka 12. ovoga Pravilnika.

**Članak 19.**

O upisu djece s teškoćama u razvoju koja nemaju Nalaz i mišljenje Tijela za vještačenje, odlučuje Povjerenstvo na temelju dokumentacije i procjene psihofizičkog statusa i potreba djeteta za odgovarajućim programima i uvjetima kojima raspolaže Vrtić.

Djeca iz stavka 1. ovog članka prednost pri upisu ostvaruju prema vrsti teškoća i posebnim programima Vrtića te prema kriteriju starosti djeteta, od starijeg prema mlađem.

Ukoliko Vrtić ne može osigurati uvjete rada i omogućiti upis za svu novoprijavljenu djecu iz stavka 1. ovog članka, prednost pri upisu u okviru utvrđenog broja slobodnih mjesta razrađuje se metodom bodovanja temeljem kriterija iz članka 12. ovog Pravilnika.

**Članak 20.**

U odgojnu skupinu s redovitim programom može se uključiti dijete s teškoćama na temelju mišljenja Povjerenstva.

**Članak 21.**

Temeljem procjene opservacijskog tima Vrtića za dijete s teškoćama provodi se pedagoška opservacija koja u pravilu ne traje duže od 3 mjeseca. Sigurnosno-zaštitni i preventivni program Vrtića utvrđuje postupak pedagoške opservacije.

O duljini dnevnog odnosno tjednog boravka djeteta u Vrtiću za vrijeme opservacije odlučuje opservacijski tim (zdravstveni voditelj na čelu).

Ukoliko za to postoji potreba, pedagoška opservacija može se odlukom opservacijskog tima produljiti.

Duljinu trajanja boravka u odgojnoj skupini nakon pedagoške opservacije određuje u svakom pojedinom slučaju opservacijski tim ovisno o psihofizičkom statusu i potrebama djeteta.

**Program predškole**

**Članak 22.**

Vrtić je dužan nakon odobrenja za provođenje programa predškole, samostalno ili u suradnji s drugim dječjim vrtićima osigurati ostvarivanje programa predškole u trajanju od 250 sati za djecu u godini prije polaska u osnovnu školu koja nisu uključena u redoviti program predškolskog odgoja, a za djecu s teškoćama u razvoju dvije godine prije polaska u osnovnu školu.

**Posebni i drugi programi**

**Članak 23.**

Vrtić može organizirati posebne poludnevne i kraće programe te druge programe predškolskog odgoja u skladu s interesima i potrebama djece, zahtjevima roditelja i postojanju uvjeta u Dječjem vrtiću, uz suglasnost osnivača.

**Povjerenstvo za upis djece**

**Članak 24.**

Postupak zaprimanja i obrade zahtjeva za upis djece u programe Vrtića provodi Povjerenstvo za upis djece (u daljnjem tekstu: Povjerenstvo) koje imenuje Upravno vijeće.

Povjerenstvo dječjeg vrtića čine stručni suradnici, zdrvastveni djelatnik/ca sestra i ravnatelj /ica.

Povjerenstvo broji 3 člana.

O radu Povjerenstva vodi se zapisnik.

Rad Povjerenstva nadzire Ravnatelj/ica.

**Članak 25.**

Na temelju obrađenih podataka Povjerenstva, ravnatelj donosi rješenja o u upisu djece u

Vrtić, na osnovu kojih se izrađuju rezultati upisa.

Rezultati upisa objavljuju se javno na oglasnoj ploči vrtića, u obliku privremene liste koja sadrži:

* redni broj,
* šifru prijavitelja koja se odnosi na pojedino dijete (šifra poznata roditeljima djeteta za koje je podnesen zahtjev za upis),
* ukupan broj bodova,
* podatke o prihvaćenim i odbijenim zahtjevima te slobodnim kapacitetima.

**Članak 26.**

Temeljem Odluke Ravnatelja o upisu djece, Ravnatelj donosi rješenje.

**Pravo na žalbu**

**Članak 27.**

Roditelj ima pravo žalbe na Listu reda prvenstva u dijelu koji se odnosi na njegovo dijete u roku od 15 dana od objave Liste reda prvenstva.

Žalba se u pisanom obliku podnosi Upravnom vijeću, a dostavlja se Povjerenstvu osobno, poštom ili putem elektroničke pošte na adresu, odnosno elektroničku adresu Vrtića.

**Članak 28.**

Odluku o žalbi donosi Upravno vijeće u roku od 15 dana od dana isteka roka za podnošenje žalbe.

Upravno vijeće može:

* odbaciti žalbu kao nepravodobnu ili podnesenu od neovlaštene osobe,
* odbiti žalbu kao neosnovan i potvrditi rezultate upisa,
* prihvatiti žalbu i izmijeniti rezultate upisa

Odgovor na žalbu u pisanom obliku roditelju se dostavlja u zatvorenoj koverti poštom odnosno putem elektroničke pošte.

Ukoliko je roditelj nedostupan odluka će se u zatvorenoj koverti izvjesiti na oglasnu ploču Vrtića s naznakom da se time smatra da je dostava izvršena.

Odluka Upravnog vijeća je konačna.

**Članak 29.**

Nakon završetka upisa, isteka roka za žalbu i donošenjem odluka po žalbi, utvrđuje se konačna lista o upisu.

Rezultati upisa objavljuju se na oglasnoj ploči Vrtića i na internet stranicama Vrtića.

Povjerenstvo je dužno dostaviti izvješće o upisima Ravnatelju Vrtića, Upravnom vijeću i Jedinstvenom upravnom odjelu osnivača koji će potom izvijestiti i Općinsko vijeće Općine Satnica Đakovačka.

Izvješće o upisima sadrži podatke o:

* broju slobodnih mjesta,
* broju u roku zaprimljenih prijava,
* broju zaprimljenih prijava nakon roka,
* broju odbijenih prijava,
* broju odbijenih žalbi na prijedlog Liste reda prvenstva,
* broj prihvaćenih žalbi na prijedlog Liste reda prvenstva i broj slobodnih mjesta nakon završenog upisnog postupka.

**Lista čekanja**

**Članak 30.**

Za djecu koja ne mogu biti primljena prema javnoj objavi upisa utvrđuje se lista čekanja te će temeljem dobivenih bodova ostvarivati pravo upisa tijekom godine, ukoliko se oslobode mjesta u odgojnoj skupini ili se proširi kapacitet Vrtića.

**Članak 31.**

Tijekom godine roditelji imaju pravo podnijeti zahtjev za upis djece u vrtić. Djeca se primaju na temelju podnesenih zahtjeva na način da se stavljaju na kraj liste čekanja. U tom slučaju ne primjenjuje se kriterij bodovanja, nego redoslijed zaprimanja zahtjeva za upis prema odgojno-obrazovnim skupinama.

Na situacije iz stavka 2. primjenjuju se kriterij liste čekanja u novoj pedagoškoj godini.

**III. POSTUPAK UPISA**

**Članak 32.**

Prije uključivanja djeteta u odgojno-obrazovnu skupinu roditelj je obvezan:

* obaviti, uz prisutnost djeteta, inicijalni intervju i razgovor s članom stručne službe Vrtića,
* potpisati izjavu o ovlaštenim osobama koje mogu dovoditi i odvoditi dijete iz Vrtića.

Na inicijalnom razgovoru prikupljaju se podaci o razvoju djeteta, njegovim navikama, potrebama, obitelji i drugim specifičnostima te se dogovaraju odgovarajući postupci prilagodbe na vrtić.

Inicijalnom razgovoru prisustvuje barem jedan od roditelja i stručni suradnik Vrtića.

U slučaju kada se radi o djeci s teškoćama, inicijalnom razgovoru prisustvuju dva stručna suradnika.

**Ugovor o pružanju usluga**

**Članak 33.**

Ugovor o pružanju usluga potpisuju oba roditelja, osim u slučaju kad jedan roditelj ostvaruje roditeljsku skrb.

**Članak 34.**

Mjesečnu cijenu usluga utvrđuje osnivač Odlukom o mjerilima za utvrđivanje cijene usluga Dječjeg vrtića Petar Pan Satnica Đakovačka.

Dijete ne može početi pohađati Vrtić dok nisu ispunjene sve naprijed navedene obveze te ukoliko roditelji nisu podmirili ranija dugovanja po osnovi korištenja usluga Vrtića.

**IV. ORGANIZACIJA RADA S NOVOUPISANIM POLAZNICIMA VRTIĆA**

**Članak 35.**

Djeca upisana slijedom javne objave počinju ostvarivati program od 1. rujna tekuće godine.

**V. OSTVARIVANJE PRAVA I OBVEZA KORISNIKA USLUGA DJEČJEG VRTIĆA**

**Članak 36.**

Roditelj djeteta ima pravo:

* prije početka ostvarivanja programa biti upoznat s programom za dijete i uvjetima pod kojima se on ostvaruje te s tim u vezi s pravima i obvezama korisnika usluga,
* putem individualnih razgovora i roditeljskih sastanaka biti redovito izvještavan o razvoju i napredovanju djeteta te biti uključen u različite oblike suradnje roditelja i Vrtića,
* podnositi zahtjeve nadležnom tijelu Vrtića radi ostvarivanja i zaštite pojedinačnih prava i potreba djeteta,
* sudjelovati u planiranju, realizaciji i vrednovanju odgojno-obrazovnog programa za dijete,
* sudjelovati u upravljanju Vrtićem na način utvrđen Zakonom o predškolskom odgoju i obrazovanju i Statutom Vrtića, birati i biti biran za predstavnika roditelja – korisnika usluga u Upravnom vijeću vrtića.

**Članak 37.**

Roditelj djeteta dužan je:

* prije početka ostvarivanja programa dostaviti potvrdu nadležnog liječnika o obavljenom sistematskom zdravstvenom pregledu djeteta i zubnu putovnicu nadležnog stomatologa te dodatnu zdravstvenu potvrdu za slučaj promjena zdravlja nastalih nakon sistematskog zdravstvenog pregleda,
* predočiti potpunu dokumentaciju i informaciju o karakteristikama i potrebama djeteta koje su bitne za odabir primjerenog programa, kao i za njegovu sigurnost i zdravlje tijekom ostvarivanja programa,
* pravovremeno izvještavati Vrtić o promjenama razvojnog statusa djeteta i surađivati s Vrtićem u postupcima izmjene programa,
* za slučaj značajnih promjena zdravstvenog stanja ili razvojnog statusa djeteta, koje tijekom ostvarivanja programa uoči stručni tim Vrtića, obaviti potrebne pretrage i pribaviti mišljenje nadležnih službi te sudjelovati u programu opservacije djeteta i utvrđivanju novog, prilagođenog individualiziranog programa, ako je to u interesu razvojnih potreba i sigurnosti djeteta, odnosno sigurnosti i ostvarivanja odgojno-obrazovnog programa za drugu djecu,
* osobno dovoditi i odvoditi dijete iz odgojno-obrazovne skupine ili pismeno izvijestiti odgojitelja o punoljetnoj osobi koju je za to ovlastio,
* izvijestiti odgojitelja odgojno-obrazovne skupine u roku 24 sata o razlozima izostanka djeteta,
* ne dovoditi bolesno dijete u Vrtić, a nakon završenog liječenja dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Vrtić,
* nakon izbivanja djeteta iz Vrtića zbog drugih razloga u trajanju duljem od 60 dana dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Vrtić,
* odazvati se pozivima na roditeljske sastanke i druge oblike suradnje roditelja s Vrtićem u cilju praćenja razvoja i napredovanja djeteta,
* najkasnije do 10-og u mjesecu uplaćivati utvrđen iznos sudjelovanja roditelja u cijeni programa,
* izvršavati druge obveze korisnika usluga utvrđene općim aktima Vrtića.

**Članak 38.**

Vrtić je dužan:

* ustrojiti rad s djecom u vrtiću u odgojno-obrazovnim skupinama, sukladno propisanom programu i Državnom pedagoškom standardu predškolskog odgoja i naobrazbe (''Narodne novine'' broj 63/2008),
* surađivati s obitelji djeteta u cilju praćenja razvoja i napredovanja djeteta,
* osigurati redovito izvještavanje roditelja i njihovo sudjelovanje u upravljanju Vrtićem, sukladno Zakonu o predškolskom odgoju i obrazovanju i Statutu Vrtića,
* omogućiti zaštitu pojedinačnih prava roditelja podnošenjem žalbe Upravnom vijeću,
* upozoriti roditelja da Vrtić može, u slučaju značajnih promjena zdravstvenog stanja ili razvojnog statusa djeteta koje uoči stručni tim Vrtića, izmijeniti program i uvjete ostvarivanja programa za dijete. Postupak promjene programa pokreće stručno-razvojna služba na temelju praćenja stanja i potreba djeteta te na temelju provedene opservacije, u interesu razvojnih potreba djeteta, njegove sigurnosti te sigurnosti i ostvarivanja odgojno-obrazovnog programa za drugu djecu.

**VI. UPISI I OSTVARIVANJE PRAVA NA DRUGE PROGRAME**

**Predškola**

**Članak 39.**

Za svu djecu prijavljenu za Program predškole Vrtić je dužan samostalno ili u suradnji s drugim subjektima (nadležna Ministarstva, nadležna tijela Županije i Općine) organizirati ostvarivanje programa.

U Vrtiću je organiziran program predškole koji je obvezan za svu djecu u godini dana prije polaska u osnovnu školu.

Program predškole za djecu koja koriste usluge Vrtića integriran je u redoviti program.

Obveznik predškole koji ne koristi usluge Vrtića ostvaruje pravo izravnog upisa u program predškole temeljem prijave za upis.

Način, vrijeme i mjesto provođenja upisa u program predškole za djecu koja nisu polaznici redovitog programa Vrtić će objaviti putem oglasne ploče Dječjeg vrtića, odnosno putem mrežnih stranica Vrtića i Općine Satnica Đakovačka.

Postupak upisa u program predškole provodi se odvojeno od upisa u redovite programe.

**VII. MOGUĆNOST NEKORIŠTENJA USLUGA**

**Članak 40.**

Roditelj ima mogućnost nekorištenja usluga tijekom pedagoške godine najviše do mjesec dana u kontinuitetu.

Nekorištenje usluga na način utvrđen u stavku 1. ovog članka ne smatra se ispisom u smislu članka 45. ovog Pravilnika.

Za vrijeme nekorištenja usluga u smislu stavka 1. ovoga članka, roditelj nema pravo dijete povremeno dovoditi u Vrtić.

Za vrijeme nekorištenja usluga u smislu stavka 1. ovoga članka roditelj plaća naknadu u mjesečnom iznosu utvrđenom Odlukom o utvrđivanju mjerila za naplatu usluga Dječjeg vrtića Petar Pan Satnica Đakovačka

Vrijeme nekorištenja usluga Vrtića u smislu stavka 1. ovoga članka ne odnosi se na dio mjeseca, već se izričito odnosi na čitav mjesec.

**VIII. ISPISI DJECE IZ VRTIĆA**

**Članak 41.**

Roditelj može ispisati dijete pisanim zahtjevom za ispis (ispisnica).

Roditelj je dužan o namjeri ispisa obavijestiti odgojitelja i potpisati ispisnicu, najkasnije 15 dana prije namjeravanog prekida korištenja usluga.

Jednom ispisano dijete u slučaju novog podnošenja prijave za upis, ponovno prolazi upisni postupak sa svim dokazivanjima reda prvenstva te se stavlja na Listu čekanja.

**Članak 42.**

Dječji vrtić može otkazati pružanje usluga:

* korisniku usluga koji dva mjeseca uzastopno ne plati mjesečni iznos usluge, a bio je dva puta opomenut pisanim putem
* korisniku usluga radi nemarnog i neodgovornog odnosa korisnika usluga prema

Predškolskoj ustanovi a što podrazumijeva nepoštivanje Kućnog reda

* korisniku kada stručna služba vrtića ocijeni da dijete nije spremno biti uključeno u redoviti program vrtića, na temelju utvrđenih poteškoća u razvoju kod djeteta, a nema mogućnosti smještaja u posebne skupine.

Odluku o ispisu djeteta donosi ravnatelj.

**Članak 43.**

Roditelj je dužan je u slučaju ispisa djeteta podmiriti Vrtiću sva dugovanja.

Ukoliko roditelj ne želi podmiriti Vrtiću sva dugovanja, ista će se naplatiti prisilnim putem suda.

**Izostanak djeteta iz vrtića**

**Članak 44.**

Roditelj je dužan obavijestiti odgojitelja o izostanku djeteta.

Roditelj je dužan opravdati izostanak djeteta.

Za dane izostanka djeteta zbog bolesti, roditelj je dužan priložiti liječničku potvrdu najkasnije do zadnjeg dana tekućeg mjeseca.

**Članak 45.**

Ako dijete ne koristi usluge ustanove dulje od mjesec dana, roditelj je dužan najkasnije 40-og dana izostanka pisanim ili usmenim putem obavijestiti odgojiteljicu o razlozima izostanka djeteta.

**Članak 46.**

U slučaju da roditelj nije potpisao ispisnicu, a niti obavijestio o razlozima izostanka djeteta, smatra se da je dijete ispisano iz Vrtića protekom roka od 45-og dana od zadnjeg dana korištenja usluga, a roditelj je dužan platiti sve nastale troškove do tog roka.

**IX. NAPLATA USLUGA**

**Članak 47.**

Mjerila za naplatu usluga od roditelja donosi osnivač Vrtića svojom Odlukom.

Odlukom o načinu i uvjetima sudjelovanja roditelja u cijeni programa Dječjeg vrtića Petar Pan Satnica Đakovačka utvrđuju se programi koje Vrtić ostvaruje, način utvrđivanja pune mjesečne cijene usluga programa Dječjeg vrtića, način utvrđivanja visine sudjelovanja roditelja-korisnika usluga u punoj mjesečnoj cijeni usluga programa, smanjenje mjesečnog sudjelovanja u punoj cijeni usluga Dječjeg vrtića, oslobođenje od sudjelovanja u punoj mjesečnoj cijeni usluga i način naplate usluga.

Zaključak o utvrđivanju pune mjesečne cijene usluga Vrtića i mjesečnom sudjelovanju koje plaća roditelj donosi osnivač.

Roditelj plaća odnosno sudjeluje u punoj mjesečnoj cijeni usluga u iznosu utvrđenom sukladno zaključku osnivača i na temelju Odluke o mjerilima za naplatu usluga od roditelja.

**Članak 48.**

Na temelju mjesečnih očevidnika o prisustvu djece, Vrtić dostavlja račun svakom roditelju najkasnije do 5-og u mjesecu za prethodni mjesec.

Roditelji su dužni račun iz stavka 1. ovog članka platiti do10-tog u mjesecu, sukladno članku 37. stavak 1. točka 10. ovog Pravilnika.

**IX. PRIJELAZNE I ZAVRŠNE ODREDBE**

**Članak 49.**

Roditelj je dužan tijekom godine prijaviti i dokazati svaku promjenu u odnosu na svoj osobni status i činjenice kojima je ostvario prednost pri upisu te u odnosu na visinu iznosa plaćanja računa (bračni status, promjena prebivališta te ostalo iz ovog Pravilnika).

Vrtić može tijekom godine izvršiti provjeru dokumentacije iz prethodnog stavka ovog članka na način da od roditelja-korisnika usluga zatraži dostavu podataka iz prethodnog stavka.

**Članak 50.**

Informacije od djeci i roditeljima koje Vrtić posjeduje, zaštićene su sukladno zakonu koji uređuje zaštitu osobnih podataka.

U svrhu zaštite osobnih podataka Vrtić može, posebice prilikom javnog objavljivanja informacija sukladno Zakonu o pravu na pristup informacijama, provoditi pseudonimizaciju podataka.

**Članak 51.**

Ovaj Pravilnik stupa na snagu danom objave na oglasnoj ploči Dječjeg vrtića Petar Pan Satnica Đakovačka.

KLASA:601-04/24-01/49

URBROJ:2158-34-01-1

Satnica Đakovačka, 3.lipnja 2024.

PREDSJEDNICA

Božana Rogalo, mag.iur.